Vraag na slimfone goeie nuus vir Samsung | Netwerk24
Deur Bloomberg 08 Oktober 2019 11:33
Samsung se verdienste in die derde kwartaal het ontleders ietwat onkant gevang, al het die maatskappy se bedryfsinkomste met meer as $6,4 miljard gedaal.
Slimfoonverkope het egter kop opgetel in die drie maande tot einde September.
Samsung het Dinsdag sy voorlopige kwartaalverslag uitgereik.
Ontleders het gevrees dat die maatskappy se bedryfsinkomste met soveel as $7 miljard sou daal.
Samsung, die wêreld se grootste vervaardiger van selfone en selfoonskerms, het egter voordeel getrek uit ’n gesonde vraag na sy nuwe Note 10-slimfoon wat in Augustus uitgereik is.
Die vraag na Apple se iPhone 11, wat van Samsung se skermtegnologie gebruik maak, het ook verwagtinge oortref.
Tog bly die maatskappy se beste en winsgewendste verkoper sy rekenaarskyfies.
Totale verkope vir die kwartaal beloop bykans $52 miljard, ietwat meer as die $51 miljard wat ontleders verwag het.
Samsung reik eers die einde van die maand die resultate vir afsonderlike afdelings sowel as sy netto inkomste uit. - Bloomberg
Altron hou nou lisensie vir Microsoft in SA
Twitter se baas kom kuier in SA